作者:吳潛
標題:沁園春
內容:第一江山，無邊境界，壓四百州。正天低雲凍，山寒木落，蕭條楚塞，寂寞吳舟。白鳥孤飛，暮鴉群注，煙靄微茫鎖戌樓。憑闌久。問匈奴未滅，底事菟裘。回頭。祖敬何劉。曾解把功名談笑收。算當時多少，英雄氣概，到今惟有，廢壠荒丘。夢裡光陰，眼前風景，一片今愁共古愁。人間事，盡悠悠且且，莫莫休休。